**Hallituksen esitys eduskunnalle laeiksi julkisista rekrytointi- ja osaamispalveluista, alueiden kehittämisen ja kasvupalveluiden rahoittamisesta ja yksityisistä rekrytointipalveluista sekä eräiden niihin liittyvien lakien muuttamisesta sekä luonnos hallituksen esitykseksi eduskunnalle laiksi kotoutumisen edistämisestä**

**Erityishuoltojärjestöjen liitto EHJÄ ry lausuu ainoastaan hallituksen esitykseen kotoutumisen edistämisestä ja keskittyy erityisesti ilman huoltajaa tulleiden nuorten itsenäistymisvaiheeseen liittyviin teemoihin ja kohtiin.**

**Yleistä**

Lakiluonnos on mielestämme lähtökohtaisesti parannus olemassa olevaan lakiin kotoutumisen edistämisestä. Ilman huoltajaa Suomeen tulleiden nuorten asema ja palvelut tulevat todennäköisesti ja toivottavasti paranemaan, koska palveluiden järjestämisvastuu siirtyy maakunnille. Erityisesti palvelujen tasalaatuisuuden voidaan olettaa paranevan, koska järjestämisvastuussa olevien tahojen määrä vähenee noin kolmesta sadasta yhdeksääntoista (19). Ilman huoltajaa maahan tulleiden nuorten kotoutumispalvelut ovat nykyisen kuntakohtaisen lain toimeenpanon sekä käytäntöjen osalta hyvin epäyhtenäiset, epätasa-arvoiset sekä epäoikeudenmukaiset yksilöiden kannalta.

Valinnanvapauden toteutuminen kotoutumispalveluissa saattaa ainakin nuorten osalta muodostua haasteelliseksi, koska ko. nuorilla harvoin on riittävää kielitaitoa ymmärtää ja kykyä vertailla palveluntuottajien palvelujen hyödyllisyyttä oman kotoutumisensa näkökulmasta. Lakiluonnos toteutuessaan edellyttää mielestämme merkittävää resursointia myös nuorten palveluohjaukseen.

**Erityiskustannusten korvauksesta luopuminen (sivu 37)**

Lakiluonnoksen mukainen luopuminen erityiskustannusten korvaamisesta ja siirtyminen yleiseen valtionosuuteen herättää huolen, tulevatko maakunnat käyttämään riittävästi resursseja mm. ilman huoltajaa tai kiintiöpakolaisina maahan tulleiden nuorten tukemiseen ja integraatioprosessiin heidän itsenäistymisvaiheessaan. Mikäli ilman huoltajaa maahan tulleita nuoria ei maakuntien päätöksenteossa huomioida riittävästi, on siitä suurella todennäköisyydellä merkittäviä yksilöllisiä sekä yhteiskunnallisia seuraamuksia sekä inhimillisessä että taloudellisessa mielessä.

**Lastensuojelun jälkihuoltoon rinnasteiset palvelut**

Koska lakiluonnoksen mukaan ilman huoltajaa maahan tulleilla ja oleskeluluvan saaneilla nuorilla ei tule olemaan subjektiivista oikeutta jälkihuoltopalveluihin toisin kuin LSL perusteella on, voi heidän yhdenvertainen kohtelunsa jäädä edelleen toteutumatta joidenkin maakuntien kohdalla (mm. sivut 38, 41, 60). Toisaalta myös LSL jälkihuoltopykälät on kirjoitettu liian yleisellä tasolla ilman riittävää velvoitetta tukea nuorta mm. sosiaaliohjauksen keinoin ja tästä syystä nuorten hyvätasoisen tuen saamisessa on olennaisia kuntakohtaisia eroja. Kaikesta huolimatta olisi toivottavaa, että nuoret saisivat tukea itsenäistymisvaiheensa asumisjärjestelyihin mieluummin lastensuojelulain 76 §:n mukaiseen jälkihuoltoon rinnastettavien tukitoimien kuin sosiaalihuoltolain 21 §:n avulla.

”Nuoren tuen tarpeen mukaan asumisvaihtoehtoja voivat olla esimerkiksi asuminen tukiasunnossa, jossa työntekijä käy säännöllisesti tai tarvittaessa, taikka muu tuettu asuminen tai esimerkiksi oma vuokra-asunto.” (39 §) Käsityksemme mukaan tukiasunnolla tarkoitetaan yleensä tässä kontekstissa juuri omaa vuokra-asuntoa, jossa työntekijä (sosiaaliohjaaja) käy säännöllisesti. Mielestämme tuetun asumisen eri muodot ovat lakiluonnoksessa jääneet vähän epäselviksi ja voisi olla perusteltua tarkentaa eri käsitteitä ja niiden eroavuuksia perusteluosassa.

Mahdollisuus siirtyä 17-vuotiaana tuetun asumisen palvelujen piiriin on mielestämme ja kokemuksemme perusteella lähtökohtaisesti myönteinen asia, mikäli siirron perusteena ovat lapsen etu eivätkä taloudelliset näkökohdat. Samalla on hyvä muistaa, että 17- vuotiaan siirtyminen itsenäiseen asumiseen tulee arvioida huolella nuoren omia toiveita kuunnellen sekä erityisesti järjestämällä hänelle tiivistä sosiaaliohjauksellista tukea.

Yli kahdenkymmenen vuoden ilman huoltajaa maahan tulleiden nuorten tuetun asumisen palvelujen tuottamisen kokemuksella haluamme korostaa kotoutumisen alkuvaiheen riittävästi resursoidun henkilökohtaisen sosiaaliohjauksen merkitystä nuorten hyvän elämän rakentumiseen ja integraatioon maassamme (mm. sivu 51).

**Muita huomioita**

Lakitekstiin olisi hyvä yhdenmukaisesti kirjata joko ”kunnes hän täyttää 21 vuotta” tai ”18 - 20 -vuotiaalle”. Puhuttaessa 18 – 20 -vuotiaasta (41 §), olisi mielestämme perusteltua käyttää tässä yhteydessä ainoastaan sanaa nuori, muissa yhteyksissä lapsi tai nuori tai ainoastaan lapsi kuten lakiluonnokseen onkin kirjattu.

Nykytilanteen kuvauksesta nousevaa: Mielestämme olisi ollut perusteltua mainita myös se merkittävä resursointi, jota STM:n STEA avustuksillaan tuottaa mm. maahanmuuttajataustaisten nuorten kotoutumisen tukemiseen.

Helsinki 16.6.2017

Erityishuoltojärjestöjen liitto EHJÄ ry

Kai Laitinen

toiminnanjohtaja

Erityishuoltojärjestöjen liitto EHJÄ ry

Pohjoinen Hesperiankatu 15 A 11

00260 Helsinki

+358 50 5116714

kai.laitinen@ehja.fi

[www.ehja.fi](http://www.ehja.fi/)